A dilla franca: "Resistenza" | Corse-Matin
A dilla franca: "Resistenza"
Par Julian Mattei--19 octobre 2014 à 13:20
S'hè parlatu assai di l'autostrade sta settimana, ma Segolène ùn hè stata a sola à viaghjà à contr'à sensu. Si dice chì ci hè sempre un'anima chì ùn seguita à l'altre è chì và contr'à u ventu. In Corsica avemu a nostra. S'hè lanciata pocu fà una squadra d'anziani cumbattanti cù u Muvimentu di a Corsica francese. Chì ùn a sapiamu mancu, ma a Corsica serebbe indipendente.À dilla franca, nant'à l'autostrada di u populu corsu questi quì ùn risicheghjanu d'esse flasciati per eccessu di pertinenza. Eppuru si sò quantunque astradati per e territuriale. Bunissima per a demucrazia. Chì tandu ognunu ne ghjudicherà l'andatura. In quantu à u prugramma, pocu affare, fora di a pulitica di u nò. Si sente solu u rimore, a vuciata di un'ira à grugnulà è chì sumineghja u dubbitu.Mentre chì a Corsica hè sempre à undighjà trà un regiunalisimu discitatu è una Republica addurmintata, si facenu i prumutori di un'identità zitta, annigata in u centralisimu. È ancu più giacubbini chè u Statu. Babbò face a so resistenza, dicia quellu…À l'addisperuSi dice chì quand'ella si spinghje a fiara si tira un saltu à l'ultimu. È quì i resistenti campanu l'ultima stonda di pettu à u marosu chì i s'annega. Chì sti pochi tempi l'abitanti di st'isula si campanu à ghjucà à esse un populu. A Corsica vole crede ch'ella si tene sempre un'anima. Ritene u so soffiu, circhendu forse una prumessa d'avvene.In quarant'anni si serà ringuersciata a storia. I resistenti d'oghje ùn sò più quelli d'eri. Oramai i naziunalisti - corsi, ci vole à precisà - sò pidochji rifatti. È i naziunalisti francesi di Corsica mughjanu à l'addisperu. Campanu ciò ch'elli anu cunnisciutu d'altri cinquant'anni fà à l'alba d'una mossa identitaria. À i primi tempi di un'epica detta « Riacquistu ».Eppuru oghje ci pare ch'ella s'affacchi una dualità di e memorie, di i simbuli è di l'identità. À chì ghjuverà quandu s'acconcianu - più o menu bè - e voce, malgradu a pulifunia ? Sti pochi tempi Giacobbi lampa a siconda, Jean-Guy mette u bassu è Gilles appiccica a so terza. Digià chì u cantu ùn sona tantu ghjustu, certi si volenu affaccà è mette si à falsighjà…Ma più s'avvicinanu e territuriale è più li si treme u passu. Da sapè dinù s'è a Corsica francherà u soiu, chì u scutinu valerà forse quant'è un riferendu di pettu à l'andatura di l'eletti. Tandu si viderà ciò ch'ella vole da veru st'isula di rena. È s'è unepochi entreranu anch'elli in a clandestinità, da fà valè u so parè, quale hè chì sà ?...